tartuNLP/wikipedia-smugri-20251201 huggingface dataset:
Munawar Saeed

Syed Munawar Saeed (s. 1. heinäkuuta 1941 Amroha, Uttar Pradesh) on pakistanilainen näyttelijä. Hänelle on kertynyt noin 200 elokuvaroolia ja 1 000 televisioroolia. Saeedin roolihahmot ovat usein konnia ja lurjuksia.
Ura.
Saeed syntyi pohjoisintialaisessa Amrohan kaupungissa brittihallinnon aikana. Ennen näyttelijän uraansa hän toimi opettajana Karachissa. Saeed aloitti uransa esiintyvänä taiteilijana Pakistanin valtiollisella televisiokanavalla (Pakistan Television (PTV)) vuonna 1967. Hän näytteli 1970-luvulla useissa suosituissa televisiodraamoissa, kuten "Taqreeb-i-Imtihaan".
Saeedin debyytti valkokankailla oli konnan rooli elokuvassa "Ghar Damaad" (1969). Elokuva ei menestynyt hyvin, mutta Saeedin osasuoritus teki vaikutuksen elokuvaohjaaja Shebab Kiranviin, joka antoi Saeedille roiston roolin elokuvassa "Bazaar". Elokuva menestyi erinomaisesti, ja Saeed näytteli sen jälkeen roistoja elokuvasta toiseen. Hän kyllästyi toistamaan samaa roolityyppiä ja palasi televisiotuotantojen pariin.
Uransa myöhemmässä vaiheessa Saeed on näytellyt muun muassa televisiosarjoissa "Moorat", "Bebaak" ja "Khandan".
Vuonna 1973 Saeed voitti Nigar Award -palkinnon sivuroolistaan draamaelokuvassa "Anmol".
San Marinon parlamenttivaalit 1978

San Marinon parlamenttivaalit 1978 toimitettiin San Marinossa 28. toukokuuta 1978. Vaalit järjestettiin, koska San Marinon suur- ja yleisneuvosto hajotettiin vaaleja edeltävänä maaliskuuna. Vaaleissa valittiin maan suur- ja yleisneuvostoon 60 edustajaa viiden vuoden ajaksi. Valituista kolme oli naisia. Äänioikeutettuja oli 18 vuotta täyttäneet, ja heistä noin neljä viidennestä äänesti.
Tulokset.
Paikkajako vaalien jälkeen:
San Marinon parlamenttivaalit 1974

San Marinon parlamenttivaalit 1974 toimitettiin 8. syyskuuta 1974 San Marinossa. Vaaleissa valittiin San Marinon suur- ja yleisneuvostoon 60 edustajaa viisivuotiskaudelle. Valituista neljä oli naisia. Vaaleissa äänestysaktiivisuus oli 79,7 %. Eniten paikkoja vaaleissa sai kristillisdemokraatit.
Tulokset.
Paikkajako vaalien jälkeen, sulkeissa muutos edellisiin vaaleihin:
Sinkkiperoksidi

Sinkkiperoksidi (ZnO2) on sinkki- ja peroksidi-ionien muodostama epäorgaaninen ioniyhdiste. Yhdistettä käytetään hapettimena ja antiseptisenä aineena.
Ominaisuudet, valmistus ja käyttö.
Huoneenlämpötilassa sinkkiperoksidi on keltaista tai vaaleankeltaista kiteistä ainetta. Yhdiste ei liukene veteen, mutta reagoi hitaasti veden ja kiivaammin happojen kanssa muodostaen vetyperoksidia. Kuumennettaessa sinkkiperoksidi alkaa hajoata sinkkioksidiksi ja hapeksi yli 150 °C:n lämpötilassa ja hajoaminen voi tapahtua räjähdysmäisesti. Aine on vahva hapetin ja reagoi voimakkaasti useiden orgaanisten yhdisteiden kanssa.
Sinkkiperoksidia valmistetaan sinkkioksidin ja vetyperoksidin reaktiolla tai sinkkisuolan ja emäksiseksi tehdyn vetyperoksidin reaktiolla. Tuotteen joukossa on usein sinkkioksidia.
ZnO + H2O2 → ZnO2 + H2O
Sinkkiperoksidia käytetään vulkanoinninkiihdyttimenä kumien ja muiden elastomeerien valmistuksessa, hapettimena pyrotekniikassa ja haavojen puhdistuksessa antiseptisenä aineena.
Liila Jokelin

Liila Jokelin (s. 29. marraskuuta 1989) on suomalainen muusikko, näytelmäkirjailija ja dramaturgi. Hän on valmistunut teatteri-ilmaisun ohjaajaksi Metropolia-ammattikorkeakoulusta vuonna 2015 sekä teatteritaiteen maisteriksi dramaturgian ja näytelmän kirjoittamisen koulutusohjelmasta Taideyliopiston Teatterikorkeakoulusta vuonna 2021.
Jokelinin lopputyö Teatterikorkeakoulussa oli "Leipuriakatemia", jota esitettiin Kiia Laineen ohjaamana Teatteri Takomossa. Jokelinin teoksiin kuuluu myös muun muassa "Action Hero", jonka hän itse ohjasi ja jonka kantaesitys oli lokakuussa 2022 Tampereen Työväen Teatterin Kellariteatterissa. Hän oli dramaturgina Yleisradion musikaalikuunnelmassa "Kaikki huutaa Dingo!".
Musiikin puolella Jokelinin ensimmäinen albumi oli vuonna 2019 julkaistu "Kaamos on huono esileikki". Siltä julkaistiin singlenä "Kuolleiden puolue". Vuonna 2023 ilmestyi albumi "Saapuu sankarina kevät".
Liila Jokelinin isä Rauli Jokelin on teatteriohjaaja ja näytelmäkirjailija, ja myös hänen isovanhempansa toimivat teatterialalla.
Sharazan

Sharazan on italialaisen popduo Al Bano &amp; Romina Powerin single vuodelta 1981. Se on cover-versio Antonio Dammiccon, Ciro Dammiccon ja Stefano Dammiccon samannimisestä sävelteoksesta, joka oli julkaistu 1980. Albano Carrisi ja Romina Power laativat sävellykseen italiankielisen sanoituksen. Singlen b-puolena on Carrisin ja Powerin teos "Prima notte d'amore". Singlen molemmat puolet julkaistiin Al Bano &amp; Romina Powerin studioalbumilla "Felicità" (1982). Albumi on julkaistu myös nimellä "Aria pura".
"Sharazan" on julkaistu myös kymmenillä kokoelma-albumeilla, niin duon omilla kuin aikoinaan muodikkailla usean eri esittäjän kokoelmillakin. Al Bano &amp; Romina Power levyttivät "Sharazanista" niin ikään espanjankielisen version, jonka singlejulkaisun b-puolena on "Na, na, na". Duo teki b-puolesta 1990-luvulla uuden version kitaristi Paco de Lucían kanssa. "Na, na, na" on Apulian murretta, ja se tarkoittaa "tässä, tässä, tässä" silloin kun jotakuta kehotetaan ottamaan rennosti ja nauttimaan, ja tälle tarjotaan esimerkiksi lasillinen viiniä ystävien seurassa.
Alkuperäinen "Sharazan" julkaistiin seitsentuumaisena vinyylisinglenä, jonka esittäjäksi merkitty Zacar on muusikko Ciro Dammiccon taiteilijanimi. Singlen b-puolena on "Caravan siesta". Zacarin alkuperäisversiossa kertosäkeistö on sanoitettu englanniksi, säkeistöt ovat kuorohyräilyä. Al Bano &amp; Rominan versiossa myös säkeistöt on sanoitettu. Sävelmää tukeva kuorohyräily on vahvana taustalla. Albano Carrisi laulaa kertosäkeistöt.
"Sharazan" on unelmien paikka ja mielentila vailla eksakteja maantieteellisiä määreitä, paratiisi, jonka olemus on alkanut muotoutua jo laulun kertojien lapsuudessa. "Sharazanissa" vallitsee kesä nyt ja vastaisuudessa ("sempre estate ci sarà"), sinne lennetään taivaansinisin siivin ("ali azzurre per volare").
"Sharazan" on käännetty muun muassa saksaksi. Bernhard Brink levytti version "Scharazan, kleine Insel der Gefühle" vuonna 1997. Albano Carrisi ja Andrea Berg ovat levyttäneet kappaleesta kaksikielisen version, jossa osa on laulettu saksaksi ja osa italiaksi.
Albano Carrisi ei pitänyt "Sharazanin" alkuperäistä versiota toimivana, mutta hän vaistosi sävellyksessä potentiaalia, ja siitä tuli menestys. "Sharazan" nousi Sveitsin musiikkilistan kärkeen ja Saksan listan seitsemänneksi.
Tannay (Ardennes)

Tannay on kunta Pohjois-Ranskassa Ardennesin departementissa Grand Estin alueella. Se sijaitsee Canal des Ardennesin varrella, noin 22 kilometriä Vouziers’n kaupungista koilliseen.
Saint-Martinin kirkko on keskiaikainen linnoitettu kirkko. Se rakennettiin uudelleen toisen maailmansodassa toukokuussa 1940 käytyjen taisteluiden jälkeen. Erityisen näyttäviä ovat kirkon kellotorni ja portaali. Kirkon sisällä olevaan kiveen on kaiverrettu vuosiluku 977, ja sitä pidetään yhtenä Ardennesin departementin vanhimmista. Toukokuussa 1940 alueella käydyn Stonnen taistelun muistoksi on pystytetty muistomerkki "Monument croix Desban".
Öhmanin tavaratalo

Öhmanin tavaratalo ("Varuhuset") on Peter Emanuel Falckin ja Ola Olssonin kehittämä ruotsalainen television draamasarja, jota tuotettiin 60 jaksoa vuosina 1987–1989. Laajaa henkilögalleriaa näyttelevät kymmenet ruotsalaisnäyttelijät, muun muassa Lena Endre, Nina Gunke, Fredrik Ohlsson ja Margreth Weivers. 
Monissa jaksoissa näyttelee myös suomalainen Pirkko Mannola. Hänelle tarjottiin alun perin sarjasta isompaakin roolia, mutta se olisi ollut hankalaa alakouluikäisen tyttären kanssa.
Kriitikot vieroksuivat saippuaoopperamaista sarjaa, mutta kaikenikäistä yleisöä se sai Ruotsissa parhaimmillaan 3,6 miljoonan katsojan verran.
Sarjaa esitettiin Suomessa Mainostelevision sunnuntai-iltojen ohjelmistossa marraskuusta 1987 alkaen, ja MTV oli myös sarjan osatuottaja. Kukin 45 minuutin jakso oli jaettu kahtia "Kymmenen uutisten" molemmin puolin. Myös Suomessa sarja sai paljon katsojia ja ammattilaisilta kritiikkiä. "Helsingin Sanomien" televisioarvostelija Jukka Kajava luonnehti sarjaa yleismaailmallisten saippuaoopperalakien puitteissa tuotetuksi, joten odotettavissa ei ensijaksojen perusteella ollut mitään kovin laadukasta. Hänestä "Öhmanin tavaratalo" hortoilee komedian, melodraaman ja trillerin välimaastossa kiusallisen epäuskottavasti: ”Henkilöihin vielä voisi jotenkuten uskoakin, mutta ei siihen mitä he sanovat tai mitä heille tapahtuu.”
Sarja julkaistiin DVD:llä vuonna 2009 ja SVT:n Öppet arkiv -palvelussa 2015.
American Le Mans Series -kausi 2003

American Le Mans Series -kausi 2003 oli American Le Mans Series -sarjan viides kausi.
Kilpailukalenteri.
Meksikoon suunniteltu kilpailu peruttiin.
Kilpailujen voittajat.
Yleiskilpailun voittajat lihavoituna.
Amagne

Amagne on kunta Pohjois-Ranskassa Ardennesin departementissa Grand Estin alueella. Se sijaitsee noin 10 kilometriä Rethelin kaupungista itään.
Saint-Martinin kirkko on rakennettu alun perin 1100-luvulla. Sitä on kuitenkin muuteltu ja uudelleen rakennettu 1900-luvulle saakka. Erityisesti sen arkkitehtuurin monimuotoisuus, veistokset sekä ulko- ja sisäkoristeet tekevät siitä merkittävän, ja vuonna 1910 se luokiteltiin historialliseksi muistomerkiksi.
Circuit Trois-Rivières

Circuit Trois-Rivières on Trois-Rivièresissä Quebecissä sijaitseva katurata, joka on Pohjois-Amerikan vanhimpia katuratoja.
Ensimmäinen kilpailu järjestettiin vuonna 1967, jolloin se ajettiin myötäpäivään. Muina vuosina rataa on ajettu vastapäivään.
Radalla on ajettu muun muassa Formula Atlantic, Trans Am ja American Le Mans Series -sarjojen kilpailuja.
Seinäkoloampiainen

Seinäkoloampiainen ("Ancistrocerus parietinus") on erakkoampiaisiin lukeutuva pistiäislaji, joka viihtyy puoliavoimila paikoilla kuten pihapiireissä, missä on sille sopivaa pesintäpaikkaa. Itse pesän se muuraa kuitenkin savesta. Laji on merkittävä pölyttäjä. Naaras saalistaa toukkia valmiiksi omien toukkiensa ravinnoksi, ja siksi ihminen pitää lajia hyötyeläimenä. Laji ei ole helppo tunnistettava muiden erakkoampiaisten joukosta. Sen pituus vaihtelee noin vajaasta senttimetristä puoleentoista naaraan ollessa hieman koirasta suurempi. Laji lentää kesäkuukausina. Lajin pesäloisina tavataan kultiaisia ("Chrysis") ja hentokiilukaisia ("Eulophidae").
Mid-Ohio Sports Car Course

Mid-Ohio Sports Car Course on moottorirata, joka sijaitsee Lexingtonissa Ohiossa. Radan rakentaminen aloitettiin vuonna 1961 ja seuraavana vuonna se otettiin käyttöön.
Radalla ajetaan muun muassa IndyCar- ja IMSA Sportscar Championship -sarjojen kilpailuja.
Utah Motorsports Campus

Utah Motorsports Campus (myös nimellä Miller Motorsports Park) on moottorirata, joka sijaitsee Tooelen piirikunnassaissa Utahissa.
Radan rakentamisen aloitti Larry H. Miller, jonka mukaan se oli nimetty. Miller oli kerännyt urheiluautoja ja halusi ajaa niillä, mutta rataan oli myös laajempaa kiinnostusta ja radan budjetti kasvoi. Alan Wilson palkattiin radan suunnittelijaksi ja rakentaminen alkoi vuonna 2005. Rata valmistui 12 kuukaudessa pannukakun tasaiseen maastoon.
Alena V. Ledeneva

Alena V. Ledeneva (; s. 1964) on politiikan ja yhteiskuntatutkimuksen professori School of Slavonic and East European Studiesissa (SSEES) University College Londonissa (UCL). Hänet tunnetaan Venäjällä ilmenevien ”blatien” eli korruption ja muiden epävirallisten käytänteiden tutkimuksistaan. .
Ura.
Ledeneva opiskeli taloustiedettä Novosibirskin valtionyliopistossa (1986) sekä yhteiskunta- ja poliittista teoriaa Cambridgen yliopistossa (Newnham College, M. Phil. 1992; Ph.D. 1996). Hän on toiminut tutkijatohtorina New Hall Collegessa Cambridgessa (1996–1999); senior fellow’na Harvardin yliopiston Davis Centerissä (2005); Simon-professorina Manchesterin yliopistossa (2006), vierailevana professorina Sciences Possa Pariisissa (2010) sekä vierailevana professorina Institut d’études avancées’ssa Pariisissa (2013–2014). Hän on myös Valdai Discussion Clubin jäsen. Ledeneva johti (2013–2017) UCL:n osuutta Euroopan komission seitsemännen puiteohjelman rahoittamassa laajassa tutkimushankkeessa ”Anticorruption Policies Revisited: Global Trends and European Responses to the Challenge of Corruption” (ANTICORRP).
American Le Mans Series -kausi 2005

American Le Mans Series -kausi 2005 oli American Le Mans Series -sarjan seitsemäs kausi.
Kilpailujen voittajat.
Yleiskilpailun voittajat lihavoituna.
Erding

Erding on kaupunki Ylä-Baijerissa, Saksassa. Se on samannimisen piirikunnan keskus, ja se sijaitsee noin 30 kilometriä Münchenin keskustasta koilliseen. Kaupungin väkiluku oli 37 169 vuoden 2023 lopussa. Erdingin pinta-ala on 54,61 neliökilometriä.
Talous.
Erdingin ympäristö on maatalousvaltaista aluetta. Kaupungissa sijaitsee suuri kylpylä, Therme Erding.
Erdingistä pääsee S-Bahn-junilla Müncheniin ja muualle lähiseuduille. Münchenin lentoasema sijaitsee noin 10 kilometriä kaupungin keskustasta luoteeseen. Lisäksi kaupungissa sijaitsee Erdingin lentotukikohta.
Vladimirin palatsi

Vladimirin palatsi (ven. Влади́мирский дворе́ц, "Vladimirskij dvorets") on Aleksanteri II:n pojan, Venäjän suuriruhtinas Vladimir Aleksandrovitš Romanovin entinen asuinpalatsi, joka sijaitsee Pietarin keskustassa Nevan rannalla Pietari-Paavalin linnoitusta vastapäätä.
Arkkitehtuuriltaan se edustaa uusrenessanssia. Se on yksi viimeisistä Pietariin rakennetuista keisarillisista palatseista. Suuriruhtinas Vladimir nimitti projektia johtamaan arkkitehti Aleksandr Rezanovin tämän vanhan venäläisen arkkitehtuurin tuntemuksen vuoksi. Rezanovia auttoi arkkitehtiryhmä, johon kuuluivat Vasili Kenel, Andrei Huhn, Ieronim Kitner ja Vladimir Šreter. Peruskivi muurattiin 15. heinäkuuta 1867. Rakennustyöt Palatsirantakadulla kestivät viisi vuotta vuosina 1867–1872, ja lisärakentaminen ja laajennukset jatkuivat 1880- ja 1890-luvuilla. Suuria kunnostustöitä tehtiin 1980-luvulla sekä vuonna 2010.
Myrkkypuutarha

Myrkkypuutarha tai myrkyllisten kasvien puutarha on erikoispuutarha, jossa esitellään myrkyllisiä, huumaavia tai haitallisia kasveja. Tyypillisesti myrkkypuutarhassa vieraileminen on mahdollista vain oppaan johdolla, eikä kasveja saa koskettaa, haistella tai syödä.
Tunnettuja myrkkypuutarhoja ovat muun muassa:
Suomen tunnetuin myrkkypuutarha lienee sijainnut Louhisaaren puistossa.
American Le Mans Series -kausi 2006

American Le Mans Series -kausi 2006 oli American Le Mans Series -sarjan kahdeksas kausi.
Kilpailukalenteri.
Kilpailut olivat kestoltaan 2 tuntia ja 45 minuuttia paitsi Sebringin (12 tuntia), Petit Le Mans (10 tuntia tai 1000 mailia, kumpi täyttyy ensin) ja Laguna Seca (4 tuntia).
Kilpailujen voittajat.
Yleiskilpailun voittajat lihavoituna.
Black Thought

Tarik Luqmaan Trotter (s. 3. lokakuuta 1973 Philadelphia, Pennsylvania, Yhdysvallat), taiteilijanimi: Black Thought, on yhdysvaltalainen rap-artisti ja näyttelijä sekä yhdysvaltalaisen hip hop -ryhmä The Rootsin keulahahmo ja toinen perustaja. Allmusic-sivuston mukaan häntä pidetään laajalti yhtenä aikansa taitavimmista, terävimmistä ja tuotteiliaimmista rap-artisteista. Hänen lyriikoidensa ominaispiirteitä ovat monitavuiset riimit, monimutkaisuus, kaksiselitteisyys ja poliittisuus. Hän on yksi "The Tonight Show Starring Jimmy Fallon" -keskusteluohjelman esiintyjistä.
Yksityiselämä.
Black Thought ja hänen vaimonsa Michelle menivät naimisiin vuonna 2010. Hänellä on neljä poikaa ja yksi tytär.
American Le Mans Series -kausi 2008

American Le Mans Series -kausi 2008 oli American Le Mans Series -sarjan kymmenes kausi.
Kilpailujen voittajat.
Yleiskilpailun voittajat lihavoituna.
Madingou

Madingou on kaupunkikunta sekä Bouenzan departementin ja Madingoun piirikunnan hallinnollinen keskus Kongon tasavallassa. Se sijaitsee Niarijoen varrella 240 kilometriä Brazzavillesta länteen. Vuonna 2018 kunnassa oli arviolta 36 183 asukasta.
Madingoun kautta kulkevat Brazzavillen ja Pointe-Noiren väliset valtatie RN1 ja Kongon–Atlantin rautatie. Kaupungin kehitys perustuu sen asemaan hallinto- ja palvelukeskuksena. Departementin taloudellinen keskus on Nkayi.
Madingoun piirikunnan pinta-ala on 590 neliökilometriä. Vuonna 2018 siellä oli arviolta 100 783 asukasta.
Constitution Hill

Constitution Hill on katu Lontoon City of Westminsterin kaupunkipiirissä. Se alkaa Buckinghamin palatsin edustalta ja päättyy lännessä Wellington Archiin Hyde Park Cornerin kiertoliittymässä. Sen eteläpuolella levittäytyy Buckinghamin palatsin puutarha ja pohjoispuolella Green Parkin kuninkaallinen puisto.
Constitution Hill sai alkunsa 1600-luvulla Kaarle II:n hallituskaudella. Kuninkaan kerrotaan käyneen siellä päivittäisellä kuntolenkillä "(constitutional)" spanieliensa kanssa, mistä katu sai myöhemmin nimensä. Uudistaessaan Green Parkia 1820-luvulla arkkitehti John Nash muokkasi Constitution Hillistä suoran kulkureitin, joka yhdistyi The Malliin Buckinghamin palatsin edustalla. Kadun toiseen päähän pystytettiin Wellington Arch kohtaan, jossa Green Park päättyy ja Hyde Park alkaa. Kuningatar Viktoria yritettiin murhata Constitution Hillillä 1840-luvulla kolme kertaa hänen matkatessaan katua pitkin vaunuissa.
Ivan Truš

Ivan Truš (17. tammikuuta 1869 Vysotske, Brodyn piirikunta, Galitsia – 22. maaliskuuta 1941 Lviv, Ukrainan SNT) oli ukrainalainen taidemaalari ja yhteiskunnallinen toimija sekä taide- ja kirjallisuuskriitikko. Hänen appensa oli Myh'ailo Drahomanov.
Opiskeltuaan Krakovan taideakatemiassa 1891–1897 Leon Wyczółkowskin ja Jan Stanisławski oppilaana Truš asui Lvivissä, jossa hän oli aktiivinen ukrainalaisissa taidepiireissä ja yhteiskunnallisessa elämässä. Hän oli Ivan Frankon ystävä ja perusti taidejärjestöjä, julkaisi ensimmäistä ukrainalaista taidelehteä "Artystytšnyi vistnyk", maalasi muotokuvia Ševtšenkon tieteelliselle seuralle, opetti taidetta ja kirjallisuutta ja kirjoitti artikkeleita useisiin lehtiin. Hän matkusteli paljon, kävi useita kertoja Kiovassa, jossa hän opetti vuonna 1901, ja Krimillä 1901–1904, Italiassa 1902 ja 1908, Egyptissä ja Palestiinassa 1912.
Truš oli merkittävä ukrainalainen impressionisti, jonka värienkäyttö oli omaperäistä. Suurin osa hänen yli 6000 maalauksen tuotannostaan koostuu maisemista. Hän maalasi 350 muotokuvaa, joiden kohteina ovat hänen vaimonsa Arijadnan lisäksi kardinaali Sylvester Sembratovytš, metropoliitta Andrei Šeptytskyi, Ivan Franko, Vasyl Stefanyk, Lesja Ukrajinka, Oleksander Konyskyi, Ivan Netšui-Levytskyi, Volodymyr Antonovytš, Borys Hrintšenko, Myh'ailo Drahomanov, Myh'ailo Hruševskyi ja Mykola Lysenko. Ensimmäisen oman näyttelyn hän piti Lvivissä 1899, ja suuri retrospektiivinen näyttely pidettiin siellä hänen kuolemansa jälkeen 1941. Hänen maalauksiaan on runsaasti Kansallismuseossa ja muistomuseossa hänen entisessä kodissaan Lvivissä. Valikoima hänen kirjallisuus- ja taide-esseitään julkaistiin 1959.
Heilbronnin piirikunta

Heilbronnin piirikunta () on piirikunta Saksassa Baden-Württembergin osavaltiossa Stuttgartin hallintopiirissä. Sen pinta-ala on 1 099,91 neliökilometriä, ja siihen kuuluu 46 kuntaa. Kesäkuun 2022 lopussa piirikunnassa oli 352 084 asukasta. Piirikunnan keskus on Heilbronn, joka ei kuitenkaan itse kuulu piirikuntaan, vaan se muodostaa oman kaupunkipiirinsä.
Kunnat ja kaupungit.
Heilbronnin piirikuntaan kuuluu 46 kuntaa, joista 18 on kaupunkeja. Suluissa kuntien asukasluvut 30. kesäkuuta 2022.
Kopriini

Kopriini on hämymustesienissä esiintyvä mykotoksiini, joka eristettiin ensin harmaamustesienestä. Kopriini aiheuttaa alkoholin kanssa antabusreaktion. Se on rakenteeltaan aminohappojohdannainen.
Historia.
Koska mustesienen nauttimista seurannut reaktio muistutti disulfiraamin aiheuttamaa antabusreaktiota, arveltiin pitkään että se sisälsi disulfiraamia. Vuonna 1956 tutkijat uskoivat eristäneensä disulfiraamia mustesienestä, mutta tulosta ei pystytty toistamaan. Vuonna 1975 mustesienestä löydettiin kopriini, ja 1979 sen vaikutusmekanismi saatiin selville.
Kopriinimyrkytyksen oireet.
Kopriinimyrkytyksen oireita ovat kasvojen punoitus, pahoinvointi, oksentaminen, heikotus, levottomuus, sydämentykytys, ja joissain tapauksissa päänsärky ja liiallinen syljeneritys. Oireet alkavat yleensä 5-10 minuuttia alkoholin nauttimisen jälkeen. Jos enempää alkoholia ei nautita, oireet laantuvat 2-3 tunnin kuluessa. Oireiden voimakkuus on suoraan suhteessa nautitun alkoholin määrään. Alkoholin nauttiminen voi laukaista oireet yli vuorokausi kopriinialtistumisen jälkeen. Kopriinimyrkytyksen oireita ei ilmene, jos sieniä on nautittu raakana, vaan ainoastaan jos ne on kypsennetty.
Vaikutusmekanismi.
Kopriini hydrolysoituu glutamiinihapoksi ja 1-aminosyklopropanoliksi, joka estää alkoholidehydrogenaasi-entsyymin toiminnan. Aminosyklopropanoli muuttuu elimistössä syklopropanonihydraatiksi, joka sitoutuu entsyymissä olevaan tioliryhmään ja pysäyttää entsyymin toiminnan. Jos kopriinin jälkeen nautitaan alkoholia, elimistöön kertyy myrkyllistä asetaldehydiä, joka ei metabolisoidu vähemmän haitalliseksi etikkahapoksi. Syklopropanonihydraatin kovalenttisidos on kuitenkin reversiibeli, joten oireet laantuvat kun alkoholin nauttiminen loppuu.
Monacon parlamenttivaalit 2008

Monacon parlamenttivaalit 2008 toimitettiin 3. helmikuuta 2008 Monacossa. Vaaleissa valittiin 24 edustajaa Kansallisneuvostoon. Valittujen joukossa oli kuusi naista. Valittujen parlamenttikausi kesti viisi vuotta. Vaalit olivat vapaat. Vaaleissa äänesti 76,9 prosenttia äänioikeutetuista. Monacolainen unioni sai vaaleissa 21 paikkaa, Rassemblement &amp; Enjeux kolme.
Kabhi Haan Kabhi Naa

Kabhi Haan Kabhi Naa (; suom. ”Joskus kyllä, joskus ei”) on vuonna 1994 ensi-iltansa saanut intialainen hindinkielinen romanttinen komediaelokuva, jonka on ohjannut Kundan Shah. Pääosia näyttelevät Shah Rukh Khan, Deepak Tijori ja Suchitra Krishnamoorthi ensimmäisessä hindielokuvassaan. Khanin elokuvayhtiö Red Chillies Entertainment on ostanut elokuvan oikeudet.
Elokuva voitti kaksi Filmfare Awards -palkintoa, parhaan elokuvan ja parhaan suorituksen kriitikkopalkinnot. Sitä pidetään yhtenä Khanin parhaista roolisuorituksista ja Khan on sanonut sen olevan hänen oma suosikkinsa.
Juoni.
Huoleton haaveilija Sunil ihastuu tyttöön, joka on rakastunut toiseen ja yrittää erottaa tämän ja rakastamansa miehen.
Artystytšnyi visnyk

Artystytšnyi visnyk (suom. 'Taiteen airut') oli ukrainalainen aikakausjulkaisu, jossa käsiteltiin kuvataiteita ja musiikkia. Se ilmestyi Peremyšlissä ja Lvivissä 1905–1907. Sen toimittajia olivat Stanislav Ljudkevytš ja Ivan Truš. Lehteä avustivat O. Berežnytskyi, Ivan Bilykovskyi, Anatol Vah'nianyn, Filaret Kolessa ja Ivan Franko. Lehteä ilmestyi kymmenen numeroa.
Sven Nielsen

Sven Nielsen (18. maaliskuuta 1883 Stavanger – 21. tammikuuta 1958 Stavanger) oli norjalainen upseeri ja Høyren poliitikko. Hän istui suurkäräjillä vuosina 1934–1953 ja toimi Norjan kauppaministerinä vuonna 1945. Tätä ennen hän oli salkuton ministeri 1940–1945. Vuosina 1923–1925 Nielsen toimi Harstadin pormestarina.
Karl von Tubeuf

Karl von Tubeuf (20. tammikuuta 1862 Amorbach – 8. helmikuuta 1941 München) oli saksalainen metsätieteilijä, kasvipatologi ja kasvianatomian, -fysiologian ja -patologian professori. Hänen auktoritunnuksenaan oli TUBEUF. Hän opiskeli metsätieteitä Aschaffenburgissa ja Münchenin yliopistossa. Hän oli tunnetun metsätieteilijä Robert Hartigin assistentti ja sittemmin vävy ja seurasi appiukkoaan professorina. Hän oli muun muassa Münchenin kasvitieteellisen seuran ja Münchenin lintutieteellisen seuran johdossa, ja hänestä tuli sitoutunut luonnonsuojelun uranuurtaja. Hän toimitti myös kasvitieteellisiä aikakauslehtiä. Professuurista hän jäi emeritukseksi vuonna 1933.
Tubeuf oli saksalaista vapaaherrallista aatelia, joten hänen nimeensä liitetään yleensä Freiherr (vapaaherra).
Arne Sunde

Arne Sunde (6. joulukuuta 1883 Kristiania – 30. heinäkuuta 1972 Oslo) oli norjalainen juristi, upseeri ja Venstren poliitikko. Hän toimi Norjan oikeusministerinä 1930–1931 ja 1933–1935, salkuttomana ministerinä 1940, säännöstelyministerinä 1940–1942 ja merenkulkuministerinä 1942–1945. Vuosina 1929–1931 hän oli Akerin kunnan pormestari ja 1949–1952 Norjan YK-suurlähettiläs. Hän puheenjohti turvallisuusneuvostoa kesäkuussa 1949.
Sunden isä oli liikemies ja poliitikko Elias Sunde.
American Le Mans Series -kausi 2009

American Le Mans Series -kausi 2009 oli American Le Mans Series -sarjan yhdestoista kausi.
Kaudella tuli uutena mukaan Challenge-luokka, joka ajoi viidessä kilpailussa. Luokassa käytettiin GT3-luokan autoja, ja osallistuminen oli ammattilaiskuljettajille sekä riittävän kokemustason omaavat, jotka eivät ansaitse toimeentuloa kilpailemalla.
Kilpailukalenteri.
Sarjan järjestäjä ilmoitti, että kymmenellä sarjan tallilla olisi mahdollisuus osallistua vuonna 2009 alkavaan Asian Le Mans Series -sarjaan, johon kutsutaan myös European Le Mans Series -sarjan kilpailijoita. Detroit Grand Prix'n nimellä tunnettu kilpailu peruttiin vuodelta 2009.
Kilpailujen voittajat.
Yleiskilpailun voittajat lihavoituna.
Metyylietyyliketoniperoksidi

Metyylietyyliketoniperoksidi eli MEKP tai "2-butanoniperoksidi" on orgaaninen peroksidi, jota käytetään polymeerien silloittamiseen ja polymerointireaktion aloittamiseen. Sitä valmistetaan antamalla metyylietyyliketonin ja vetyperoksidin reagoida keskenään väkevien happojen kuten rikki- tai typpihapon läsnäollessa.
Ominaisuudet.
MEKP on väritön neste, jolla on voimakas, pistävä tuoksu. Se on voimakas hapetin ja epävakaa kemikaali. Yleensä sitä käytetään orgaanisella liuottimella stabiloituna, esimerkiksi 40-60 % seoksena dimetyyliftalaatin kanssa. Se reagoi voimakkaasti asetonin, vahvojen happojen, emästen, metallien, metallisuolojen, rikkiyhdisteiden ja pelkistimien kanssa, aiheuttaen palo- ja räjähdysvaaran. Se on syövyttävää, ärsyttävää, herkästi syttyvää (leimahduspiste 52 °C) ja puhtaana räjähdysherkkää.
Dear Zindagi

Dear Zindagi (suom. ”Rakas elämä”) on vuonna 2016 ensi-iltansa saanut intialainen hindinkielinen draamaelokuva, jonka on ohjannut Gauri Shinde. Pääosia näyttelevät Alia Bhatt ja Shah Rukh Khan. Nuoren naisen kasvutarinasta kertova elokuva sai pääasiassa positiivisia arvosteluja kriitikoilta.
Kenneth Omeruo

Kenneth Josiah Omeruo (s. 17. lokakuuta 1993) on nigerialainen jalkapalloilija, joka pelaa puolustajana ja kapteenina Segunda División -seura CD Leganésissa ja Nigerian jalkapallomaajoukkueessa. Tämän lisäksi hän on pelannut urallaan mm. Chelsea FC:ssä.
Leon Balogun

Leon Aderemi Balogun (s. 28. kesäkuuta 1988 Länsi-Berliini, Saksa) on saksalaissyntyinen nigerialainen jalkapalloilija, joka pelaa puolustajana Queens Park Rangersissa ja Nigerian jalkapallomaajoukkueessa. Balogun on pelannut aiemmin Türkiyemspor Berlinissä, Hannover 96:ssa, Werder Bremenissä, Fortuna Düsseldorfissa, Darmstadt 98:ssa, Mainz 05:ssä, Brighton &amp; Hove Albionissa ja Wigan Athleticissa ja Rangersissa. 
Yksityiselämä.
Leon Balogun syntyi Saksassa saksalaiselle äidille ja nigerialaiselle jorubataustaiselle isälle. Hän ei kuitenkaan osaa puhua joruban kieltä, koska hänen vanhempansa halusivat assimiloitua saksalaiseen kulttuuriin.
Ossi Muurainen

Ossi Muurainen on suomalainen pesäpallon syöttötuomari joka tuomitsee Miesten Superpesistä. Muurainen aloitti syöttötuomarina miesten Superpesiksessä kaudella 1999. Kaudesta 2000 lähtien hänen tuomariparinaan on toiminut pelituomari Tommi Nupponen. He ovat tuominneet Itä-Länsi-ottelussa ja finaaliotteluissa. Muurainen on valittu vuoden parhaaksi tuomariksi kaksi kertaa. Hän on voittanut kaksi kertaa myös Superpesiksen kultaisen pillin joka jaetaan pelaajien äänestämälle parhaalle tuomarille. 27. kesäkuuta 2022 mennessä Muurainen oli tuominnut 547 ottelua Superpesiksessä. Hänellä on eniten tuomittuja otteluita kaikista tuomareista Superpesiksen historiassa.
Lofot-Tidende

Lofot-Tidende on norjalainen vuonna 1987 perustettu paikallislehti, jonka toimitus on Leknesissä Vestvågøyn kunnassa. Lehti ilmestyy torstaisin ja kuuluu Amedia-konserniin.
Suvilahti Event Hub

Suvilahti Event Hub (tai Suvilahden viihdekeskus) on Helsingin Kalasatamaan Suvilahden alueelle suunniteltu tapahtumakeskus, jossa voisi järjestää yleisötapahtumia. Rakennuksessa voisi olla myös toimistoja, hotelli, ravintoloita ja gallerioita. Suunniteltu koko on miltei 50 000 kerrosneliömetriä, ja kävijöitä mahtuisi 3 000–5 000. Hanketta vetää Mikko Leppilammen puheenjohtama Suvilahti Event Hub -yhtiö.
Tapahtumakeskuksen rakentaminen hyväksyttiin Helsingin kaupunginvaltuustossa huhtikuussa 2023. Rakentamisen oli määrä alkaa saman vuoden aikana, ja valmistumisajankohdaksi arvioitiin kesää 2026. Rakentamista ei kuitenkaan voinut aloittaa, sillä asemakaavasta lähetettiin kaksi valitusta Helsingin hallinto-oikeuteen. Hallinto-oikeus hylkäsi molemmat valitukset huhtikuussa 2024, ja toinen valitus eteni korkeimpaan hallinto-oikeuteen, joka hylkäsi sen saman vuoden marraskuussa. Elokuussa 2025 ilmoitettiin, että rakentaminen alkaa aikaisintaan syksyllä 2026. Rakennustyöt kestäisivät noin 2,5 vuotta.
Bostoninkurkku

Bostoninkurkku, , on ruotsalainen kurkkusalaatti, johon kuuluu hienoksi hakattua maustekurkkua, punaista paprikaa, sipulia, sinapinsiemeniä ja muita mausteita.
Historia.
Nimestään huolimatta bostonkurkulla ei ole mitään tekemistä Bostonin kanssa. Se on ruotsalaisen AB Felix-yhtiön 1951 kehittämä tuote, johon käytettiin maustekurkkuviipaleita tehdessä ylijääneet kurkun päät. Nimi on peräisin yrityksen työntekijöille järjestetystä kilpailusta.
"Bostongurka" on ollut Felixin (nykyään Orklan omistuksessa) tavaramerkki vuodesta 1979 asti. Vuonna 1999 toinen elintarvikeyhtiö Björnekulla lanseerasi samalla nimellä samanlaisen kurkkusalaatin. Oikeudessa Björnekulla esitti, että "bostongurka" oli vesittynyt yleistermiksi, eikä Felixin tavaramerkki enää ollut voimassa. Oikeus kuitenkin ratkaisi vuonna 2005 asian Felixin hyväksi, ja Björnekulla ryhtyi kutsumaan tuotettaan "kurkkusilpuksi" ().
Tommi Nupponen

Tommi Nupponen on suomalainen pesäpallon pelituomari, joka tuomitsee Miesten Superpesistä. Nupponen aloitti pelituomarina miesten Superpesiksessä kaudella 1999. Kaudesta 2000 lähtien hänen tuomariparinaan on toiminut syöttötuomari Ossi Muurainen. He ovat tuominneet Itä-Länsi-ottelussa ja finaaliotteluissa. Nupponen on valittu kolme kertaa vuoden parhaaksi tuomariksi. 27. kesäkuuta 2022 mennessä Nupponen oli tuominnut 505 Superpeesiksen ottelua. Nupponen oli kautta aikain ensimmäinen pelituomari, joka saavutti 500 Superpesiksessä tuomitun ottelun rajan.
Gopnik

Gopnik () on venäläinen halventavaksi tarkoitettu termi, joka viittaa kaupunkilaiseen, matalasti koulutettuun ja mahdollisesti rikolliseen samannimisen alakulttuurin jäseneen. Termi syntyi Neuvostoliitossa 1980-luvun loppupuolella. Gopnikeihin yhdistetään lorvailu, väkivaltaisuus ja suvaitsemattomuus. Yleisen mielikuvan mukaan he viettävät aikaa kyykkyasennossa tupakoiden, juoden alkoholia ja syöden auringonkukansiemeniä.
Vaatemerkeistä erityisesti Adidas yhdistetään gopnikeihin. Adidas suunnitteli 1980-luvulla Neuvostoliiton olympiatiimin puvun. Olympialaisten jälkeen maa kielsi Adidaksen kapitalistisena propagandana, mutta kommunismin lakkauttamisen jälkeen vuonna 1991 merkki nousi Venäjällä uudelleen muotiin etenkin rikollispiireissä. Gopnikit alkoivatkin pukeutua Adidaksen verryttelypukuihin siksi, koska ne yhdistettiin rikollisiin.
Kuvan stereotyyppisestä gopnikista ovat luoneet kenties ennen kaikkea muut slaavilaiset ihmiset, jotka ovat pyrkineet huumorimielessä jäljittelemään heitä. Internetin myötä gopnik-alakulttuuri on levinnyt laajemmalle ja tullut tunnetuksi myös Venäjän ulkopuolella. Se on myös innoittanut muotisuunnittelijoita ja muusikkoja. Vuosien mittaan stereotyyppistä gopnikia on myös parodioitu mediassa niinkin paljon, että tyyli on menettänyt suosiotaan jo rikollismaailmassakin. Termi onkin alettu venäjän kielessä yhdistää pikkurikollisen sijaan yhä useammin pelkästään vihaiseen ja aggressiiviseen, heikompiaan kiusaavaan ihmiseen.
Signy-le-Petit

Signy-le-Petit on kunta Pohjois-Ranskassa Ardennesin departementissa Grand Estin alueella. Se sijaitsee noin 42 kilometriä Charleville-Mézièresin kaupungista luoteeseen rajoittuen Belgian rajaan.
Saint-Nicolasin kirkko on keskiaikainen linnoitettu kirkko. Espanjalaiset polttivat kirkon kolmikymmenvuotisessa sodassa vuonna 1636, mutta se rakennettiin uudelleen 1680-luvulla. Kirkon puolustuselementit ovat edelleen selvästi näkyvissä.
Remo Forrer

Remo Forrer (s. 8. syyskuuta 2001) on sveitsiläinen laulaja. Hän voitti The Voice of Switzerland -ohjelman kolmannen tuotankokauden vuonna 2020 ja osallistui saksalaiseen I Can See Your Voice -ohjelmaan. Hän edusti Sveitsiä Eurovision laulukilpailussa 2023 kappaleella ”Watergun”.
TuralTuranX

TuralTuranX on azerbaidžanilainen duo. Siihen kuuluu kaksoisveljekset Tural Bağmanov ja Turan Bağmanov (s. 30. lokakuuta 2000). He edustivat Azerbaidžania Eurovision laulukilpailussa 2023 kappaleella ”Tell Me More”.
Diljá

Diljá Pétursdóttir (s. 15. joulukuuta 2001), tunnettu nimellä Diljá, on islantilainen laulaja. Hän edusti Islantia Eurovision laulukilpailussa 2023 kappaleella "Power". Hän esiintyi kilpailun 2. semifinaalissa, muttei edennyt finaaliin asti.
Blanka Stajkow

 
Blanka Stajkow (s. 23. toukokuuta 1999), tunnetaan paremmin nimellä Blanka on puolalais-bulgarialainen laulaja ja malli. Hän edusti Puolaa Eurovision laulukilpailussa 2023 Liverpoolissa kappaleella ”Solo”. Hän tuli kilpailun finaalissa 19. sijalle saatuaan yhteensä 93 pistettä, joista 81 yleisöltä ja 12 ammattilaisraadeilta.
Suomen joukkue jääkiekon maailmanmestaruuskilpailuissa 2023

Suomen jääkiekkomaajoukkue Suomessa ja Latviassa järjestestettävissä vuoden 2023 maailmanmestaruuskilpailuissa. Suomen joukkue pelasi A-lohkossa. 
Joukkueen päävalmentaja on Jukka Jalonen ja joukkueenjohtaja on Jere Lehtinen. 
Suomi päätyi lohkonsa kolmanneksi. Suomi pelasi Kanadaa vastaan puolivälierässä. Suomi hävisi Kanadalle 4-1. Suomen turnaus päättyi puolivälieriin ja 7. sijaan.
Rakasta mua!

Rakasta mua! ("Älska mej!") on Kay Pollakin ohjaama ruotsalainen yhteiskunnallinen draamaelokuva vuodelta 1986. Se kertoo laitoksissa kasvaneen ja seksuaalisesti hyväksikäytetyn teinitytön (Anna Lindén) ongelmista jälleen uudessa sijoitusperheessä.
Juoni.
15-vuotiaan Sussien äiti on alkoholisti, isä kadoksissa tai kuollut. Huostaanotettu Sussie on kiertänyt sijoituskodista toiseen, ja nyt hankalalle nuorelle on annettu viimeinen tilaisuus ennen laitokseen joutumista. Hänet sijoitetaan meren rannalla asuvaan perheeseen, jossa on 18-vuotias poika Tomas ja kymmenvuotias tyttö. Perheessä Sussie raivoaa ja provosoi riitoja muidenkin perheenjäsenten kesken. Perheen äiti yrittää ymmärtää, mutta isä suhtautuu välillä avoimen eroottisesti, välillä lapsen tavoin käyttäytyvään Sussieen yhä kielteisemmin ja haluaa tytöstä eroon. Pojan ja Sussien välille syttyy romanssi. Ihmissuhteet kärjistyvät ”totuuksien yössä”.
Vastaanotto.
Elokuvan julkaisu oli monilla tavoin epäonninen. Elokuva myöhästyi puolitoista vuotta ja ylitti budjettinsa 60 prosentilla, pahemmin kuin mikään Svenska Filminstitutetin tuotanto siihen mennessä. Se sai Ruotsissa ensi-iltansa Olof Palmen murhailtana helmikuussa 1986 ja joutui sitten julkisuuden katveeseen, kun sekä median että yleisön huomio oli viikkoja keskittynyt Palme-kohuun. Elokuvan sisällön sijasta kirjoiteltiin pikemminkin sen käsikirjoitukseen liittyvistä tekijänoikeusriidoista, kun kirjailija Irene Arthur väitti Pollakin käyttäneen hänen teoksiaan "Hemtagningen" (1981) ja "Köpa vänskap" (1984) luvatta pohjana. "Älska mej!" keräsi Ruotsin teatterikierroksellaan noin 80 000 katsojaa. Kay Pollak vetäytyi pitkien näytelmäelokuvien teosta melkein kahdeksi vuosikymmeneksi palatakseen vasta vuonna 2004 Oscar-ehdokkuuden saaneella menestyselokuvalla "Niin kuin taivaassa".
"Älska mej" valittiin Berliinin elokuvajuhlien 1986 kilpailusarjaan.
Suomessa "Rakasta mua!" tuli teattereihin puolitoista vuotta Ruotsia myöhemmin, lokakuun alussa 1987, ja sai teatterikierroksellaan 2 481 katsojaa. "Helsingin Sanomien" Helena Ylänen valitteli, että elokuvaan on yritetty ahtaa aivan liikaa tärkeitä yhteiskunnallisia teemoja ja se horjuu tyylillisestikin realismin ja surrealismin välimaastossa. Silti elokuvasta välittyy Yläsen mielestä todellista huolta ja tunnetta hylättyjä lapsia ja onnettomia aikuisia kohtaan, ja elokuva käsittelee raskaita teemojaan tasapuolisesti, syyttelemättä ja suurella ymmärryksellä. Ylänen kehui myös nuoren Anna Lindénin selviytymistä rankassa roolissaan.
Zoopagomycotina

Zoopagomycotina on sienten alakaari, joka on elinkiertonsa perusteella luokiteltu aiemmin yhtymäsieniin. Alakaaren lajit elävät haploideina kasvurihmoina ja muodostavat suvullisia paksuseinäisiä yhtymäitiöitä, jotka ovat monitumaisia. Alakaareen kuuluu nimisuku "Zoophagus", jonka edustajat pyydystävät rihmastonsa tahmeilla sivuhaaroilla muun muassa sukkulamatoja. Muutkin alakaaren lajit vaikuttavat säännönmukaisesti olevan hyönteisten tai muiden eläinten loisia.
Žovkva

Žovkva (), neuvostovuosina 1951–1991 nimellä Nesterov (), on kaupunki Svyniajoen varrella Ukrainan Lvivin alueen Lvivin piirissä. Žovkva sijaitsee 25 kilometriä piiri- ja aluekeskus Lvivistä pohjoiseen. Kaupungin kautta kulkevat valtatiet Lviv–Rava-Ruska–Varsova (M09, ) ja Lviv–Kovel–Brest (R15/M19). Puolan rajalle on 35 kilometriä. Žovkvassa on rautatieasema.
Ukrainan tilastokeskus arvioi kaupungin väkiluvuksi 13 852 asukasta vuoden 2022 alussa. Vuonna 2001 väkiluku oli 13 316. Asukkaista 98,4 prosenttia oli tuolloin etnisesti ukrainalaisia, 1 prosentti venäläisiä, 0,3 prosenttia puolalaisia ja 0,1 prosenttia juutalaisia. 
Arkeologisten löytöjen perusteella paikkakunnalla on asuttu jo 200- tai 100-luvuilla eaa. Ensimmäinen kirjallinen maininta on vuodelta 1368 nimellä Vynnyky. Vuodesta 1560 lähtien paikkakunta kuului Żółkiewskin magnaattisuvulle. Puolan suurhetmanni Stanisław Żółkiewski rakennutti sinne linnoitetun asutuksen ja linnan vuosina 1594–1600. Magdeburgin kaupunginoikeudet vuonna 1603 ja kaupungin nimeksi tuli omistajansa kunniaksi Žovkva. Myöhemmin kaupunki siirtyi Sobieskin (siellä oli muun muassa kuningas Juhana III Sobieskin residenssi) ja Radvilan (eli Radziwiłłin) magnaattisuvuille.
Žovkva on Ukrainan vuonna 2020 tehdyn aluehallintouudistuksen jälkeen kuulunut Lvivin piiriin. Sitä ennen se oli piirikeskus.
Ystävä sä lapsien

Ystävä sä lapsien on lastenvirsi. Sen alkuperä on ruotsalaisessa tekstissä "Gud som haver barnen kär", joka on painettu ensimmäisen kerran vuonna 1780. Sen alkuperäinen versio käsitti vain nykyisen virren neljä ensimmäistä säettä, ja se julkaistiin tuolloin tukholmalaiseen hovisaarnaajan, myöhemmän piispa Gustaf Murrayn julkaisemassa lastenkirjassa "Barna-Bok", joka oli omistettu Ruotsin tuolloin kaksi vuotta täyttäneelle kruununprinssille, josta myöhemmin tuli kuningas Kustaa IV Aadolf.
Myöhemmin rukous vakiintui Ruotsissa kuusiriviseen muotoon. Siri Dahlquist kirjoitti siihen viisi säkeistöä lisää, ja näin laajennetussa muodossa se otettiin Ruotsin kirkon virsikirjan lisäykseen vuonna 1921.
Tekstin suomensi ensimmäisenä Arvi Jännes vuonna 1889, ja se julkaistiin Hengellisiä lauluja ja virsiä -kokoelmassa vuonna 1900. Vuonna 1923 Lauri Pohjanpää laati virrestä uuden suomennoksen virsikirjaan tuolloin suunniteltua lisävihkoa varten. Lopulta vuonna 1938 "Ystävä sä lapsien" tuli suomalaiseen virsikirjaan kolmisäkeistöisenä. Kolmannen säkeistön muotoili virsikirjakomitea. Nykyisessä virsikirjassa virren numero on 492. Virren on säveltänyt Ivar Widéen (1871–1951).
"Ystävä sä lapsien" on yksi suosituimpia kastevirsiä.
Sanat.
1. Ystävä sä lapsien,&lt;br&gt;
katso minuun pienehen.&lt;br&gt;
Minne käynkin maailmassa,&lt;br&gt;
sinä olet hoitamassa.&lt;br&gt;
Onni täällä vaihtelee,&lt;br&gt;
taivaan Isä suojelee.&lt;br&gt;
2. Ota, Jeesus rakkahin,&lt;br&gt;
suojaas koti kallehin.&lt;br&gt;
Siunaa äitiä ja isää,&lt;br&gt;
heille elinpäivää lisää.&lt;br&gt;
Ystävä sä lapsien,&lt;br&gt;
pientäs auta holhoten.&lt;br&gt;
3. Pidä meitä turvissas,&lt;br&gt;
Jeesus, armohelmassas.&lt;br&gt;
Suojaas sulje isänmaamme,&lt;br&gt;
sulta kaiken lahjaks saamme.&lt;br&gt;
Johda, Jeesus rakkahin,&lt;br&gt;
meidät taivaan kotihin.&lt;br&gt;
Oslon käräjäoikeus

Oslon käräjäoikeus (norj. "Oslo tingrett") on yksi Norjan 23 käräjäoikeudesta ja kuuluu Borgartingin laamanninoikeuden piiriin. Oslon käräjäoikeus työllistää noin 270 henkeä ja on käsiteltyjen tapausten määrällä mitattuna maan suurin. Sen johtajana on vuodesta 2018 toiminut Yngve Svendsen. Aiemmin Oslossa toimi myös toinen alimman asteen tuomioistuin, kaupunginvoudinvirasto ("byfogdembete"), joka käsitteli konkursseja ja muita rahaan liittyviä asioita, mutta se yhdistettiin huhtikuussa 2021 Oslon käräjäoikeuteen.
Oslon käräjäoikeus perustettiin vuonna 1866 nimellä Kristianian kaupunginoikeus ("byrett"). Sen johtajaa kutsuttiin justitiariukseksi ja tuomareita asessoreiksi. Vuonna 1925 nimi muuttui Oslon kaupunginoikeudeksi ja 2002 Oslon käräjäoikeudeksi.
Kuusikkoniemen rautatieasema

Kuusikkoniemen rautatieasema () on Suomen rataverkon liikennepaikka Paltamon kunnassa rataosalla . Liikennepaikka sijaitsee noin viisi kilometriä Paltamon rautatieaseman itäpuolella Kuusikkoniemi-nimisen tilan kohdalla niin sanotulla Mieslahden suoralla. Se avattiin liikenteelle 12. huhtikuuta 2023.
Liikennepaikka on junaliikenteen kohtaus- ja sivuutuspaikka eikä siellä ole matkustaja- tai tavaraliikenteen palveluita. Liikennepaikalla on pääraiteen lisäksi yksi noin 975 metriä pitkä sivuraide, ja se mahdollistaa pitkien tavarajunien kohtaamiset, sillä Paltamon liikennepaikan sivuraiteet ovat vain noin 700 metrin pituisia.
Etelänkarvasputki

Etelänkarvasputki ("Laserpitium siler") on sarjakukkaiskasvien heimoon kuuluva kasvilaji. Se on monivuotinen ruohokasvi, joka voi saavuttaa noin 30–100 senttimetrin korkeuden. Sillä on toistamiseen parilehdykkäiset, vuorottelevat lehdet, ja se kukkii kesäkuusta elokuuhun valkoisten, viisiteräisten kukkien muodostamin kerrannaissarjakukinnoin.
Lajia tavataan keskisessä ja eteläisessä Euroopassa, Alpeilla, Balkanilla, Apenniineilla ja Iberian niemimaalla. Sitä esiintyy rotkoissa ja kalliorinteillä 800–2 250 metrin korkeudella merenpinnasta.
Tšop

Tšop () on kaupunki Tonavan vesistöön kuuluvan Tiszajoen laaksossa, Ukrainan Taka-Karpatian alueen Užhorodin piirissä. Tšop sijaitsee 24 kilometriä piiri- ja aluekeskus Užhorodista etelälounaaseen.
Tšop on tärkeä Ukrainan Unkarin ja Slovakian rajan läheinen rautatien solmupiste. Valtatiet M06 (eurooppatie ) ja M25 kulkevat kaupungin kautta. Raja-asema ja maantiesilta Unkarin puolen Zahonyyn sijaitsee kaupungin lounaispuolella. Unkarin vastainen raja kulkee kaupungin etelälaidalla virtaavaa Tiszajokea pitkin. Vuotuinen sademäärä on keskimäärin 670 millimetriä.
Ukrainan tilastokeskus arvioi kaupungin väkiluvuksi 8 626 asukasta vuoden 2022 alussa. Vuonna 2001 asukkaita oli 8 919, ja pääosin he olivat etnisesti unkarilaisia tai ukrainalaisia.
Paikkakunta tunnetaan vuodesta 1281. Kaupunki siitä tuli vuonna 1957.
Georg Ossian Sars

Georg Ossian Sars (20. huhtikuuta 1837 Florø – 9. huhtikuuta 1927 Oslo) oli norjalainen meribiologi. Hän työskenteli professorina Oslon yliopistossa vuosina 1874–1918. Sars johti Norjanmerelle suuntautuneita tutkimusretkiä ja luokitteli suuren määrän erityisesti äyriäislajeja.
Perhe.
Sarsin isä Michael Sars oli myös meribiologi, veli Ernst Sars historioitsija ja sisko Eva Nansen oopperalaulaja, joka meni naimisiin Fridtjof Nansenin kanssa.
Oslon poliisitalo

Oslon poliisitalo (norj. "Politihuset") on Oslossa Grønlandin kaupunginosassa sijaitseva Oslon poliisilaitoksen päämaja. Se valmistui vuonna 1978 ja sai Houenin arkkitehtuuripalkinnon vuonna 1982.
Buskerudin käräjäoikeus

Buskerudin käräjäoikeus (norj. "Buskerud tingrett") on yksi Norjan 23 käräjäoikeudesta ja se kuuluu Borgartingin laamanninoikeuden alaisuuteen. Se perustettiin vuonna 2021 yhdistämällä aiemmat Drammenin, Hallingdalin sekä Kongsbergin ja Eikerin käräjäoikeudet. Buskerudin käräjäoikeuden toimipisteet ovat Drammenissa, Hokksundissa, Kongsbergissä ja Nesbyenissä.
Tuomiopiiri.
Buskerudin käräjäoikeuden tuomiopiirin muodostavat seuraavat kunnat:
Kauko Parviainen

Kauko Ensio Parviainen (s. 26. huhtikuuta 1949 Juankoski) on suomalainen eläköitynyt metsänhoitaja ja yritysjohtaja, joka on saanut metsäneuvoksen arvonimen.
Henkilöhistoria.
Parviaisen vanhemmat olivat metsäteknikko Tauno Parviainen ja emäntä Maire Elisabet Juvonen. Hänen puolisonsa vuodesta 1975 on hammaslääkäri Anita Marja-Riitta Vanhatalo. Parviainen tuli ylioppilaaksi Juankosken lukiosta 1969 ja valmistui metsänhoitajaksi Helsingin yliopistosta 1974. Hän oli Metsäntutkimuslaitoksen metsänhoitaja 1974, Veitsiluoto Oy:n:n metsäosaston metsänhoitaja Kemissä 1974–1976, Kemin hankinta-alueen suunnittelupäällikkö 1976–1982, metsäosaston kehittämispäällikkö 1982–1987, ylimetsänhoitaja ja hankintapäällikkö 1987–1991, metsäpäällikkö 1991–1995 ja hallituksen jäsen 1993–1994 ja sitten Enso-Gutzeit -osakeyhtiön, vuodesta 1996 Enso Oy ja vuodesta 1998 Stora Enso Oyj, metsäosaston tuontijohtaja Imatralla 1995–1998, varametsäpäällikkö 1997–1998, kansainvälisen ja Venäjän puunhankinnan johtaja 1998–2002 sekä metsäpäällikkö ja Venäjän puunhankinnan johtaja 2003–2009. Parviaisella oli työuransa aikana myös useita asiantuntija- ja luottamustehtäviä. Metsäneuvoksen arvonimen hän sai 2009.
Kosken koulu

Kosken koulukeskus on Imatran Kanavakadulla sijaitseva peruskoulu, jossa toimii vuosiluokat 1–9 ja esikoulu. Kouluun kuuluu neljä rakennusta: Päärakennus, jossa on yläkoulun luokkia, ruoka- ja liikuntasalit ja tekstiili- ja teknisen työn tilat, Lyseo, jossa alakoulun kieliluokat ja esikoulu opiskelevat, lähivuosina purettava ns. Banaanimoduuli ja puoliksi Itä-Suomen koulun käytössä ns. Metsämoduuli. Koulussa on kaksikielisiä luokkia, joilla opiskellaan sekä suomeksi että englanniksi. Koulun rehtorina toimii Mika Korhonen.
Tikkurilantie

Tikkurilantie () on itä–länsisuuntainen katu Vantaalla. Se on pääkatu, joka alkaa Hakkilasta ja päättyy Hämeenlinnanväylälle Piispankylässä. Väliin jää kuusi kaupunginosaa: Jokiniemi, Tikkurila, Viertola, Koivuhaka, Veromies ja Viinikkala. Hakkilasta Viertolaan katu on ollut osa historiallista Kuninkaantietä, ja sama osuus on tunnettu myös nimellä Kuriiritie. 
Tikkurilantie ylittää muun muassa Keravanjoen, Tuusulanväylän ja Vantaanjoen. 
Tikkurilan ja Veromiehen välille on linjattu Vantaan pikaraitiotie.
Aurarintakyyhky

Aurarintakyyhky ("Leucosarcia melanoleuca") on kyyhkyihin kuuluva lintulaji. Lajia tavataan Australiassa. Tieteelliselle nimelle on myös synonyymi "Leucosarcia picata".
Koko ja ulkonäkö.
Aurarintakyyhky voi kasvaa 36–44 cm pitkäksi. Sukupuolet muistuttavat toisiaan ulkonäöltään. Ruumiinrakenteeltaan lintu on tukevahko, lyhytsiipinen ja pitkäpyrstöinen. Aurarintakyyhkyn otsa ja naama ovat valkoiset. Niska, rinta, selkä ja siivet ovat siniharmaat. Lajin rinnassa on V-kirjaimen muotoinen valkoinen kuvio. Vatsa on valkoinen mustin täplin, mikä saa aikaan suomumaisen ulkonäön.
Levinneisyys ja elintavat.
Aurarintakyyhkyä tavataan Australian itäosissa Queenslandistä Victoriaan. Lajin elinympäristöä ovat rannikkojen tiheät ja kosteat metsät, pensaikot ja metsien lähellä olevat pihat ja puistot. Linnut liikkuvat tavanomaisesti yksin tai pareittain. Aurarintakyyhkyn ravintoa ovat marjat ja hedelmät sekä hyöteiset. Pesimäkausi on syyskuulta helmikuulle ja risupesä rakennetaan korkeaan puuhun. Naaras munii kaksi munaa.
Ólafur Þór Gunnarsson

Ólafur Þór Gunnarsson (s. 17. heinäkuuta 1963) on islantilainen lääkäri ja vihreän vasemmiston poliitikko, joka toimi kansanedustajana Alþingissä vuosina 2013 sekä 2017–2021.
Ólafur syntyi Reykjavíkissä. Hän valmistui lääketieteen kandidaatiksi Islannin yliopistosta vuonna 1990, minkä jälkeen hän erikoistui Connecticutin yliopistossa sisätautilääkäriksi vuonna 1996 ja geriatriaan vuonna 1998.
Vuosina 1986–1990 hän työskenteli opettajana Reykjavíkin merimieskoulussa, vuonna 1988 Islannin yliopistossa sekä vuosina 1991–1992 ja 1998 Länsivuonojen lukiossa. Vuosina 1991–1992 hän työskenteli Fjórðungssjúkrahúsið-sairaalassa Ísafjörðurissä, ja hänet nimitettiin vuonna 1992 ylilääkäriksi sekä Länsivuonojen aluelääkäriksi. Vuosina 1998–2000 hän toimi Fjórðungssjúkrahúsið-sairaalan lääke-, kuntoutus- ja geriatrisen osaston ylilääkärinä. Vuodesta 2000 lähtien hän on toiminut erikoislääkärinä Landspítali-sairaalassa Reykjavíkissä.
Vuosina 2006–2017 Ólafur istui Kópavogurin kunnanvaltuustossa. Hän istui kansanedustajana Alþingissä vuonna 2013, jolloin hän toimi ympäristö- ja liikennevaliokunnan puheenjohtajana, sekä vuosina 2017–2021. Vuonna 2021 hän toimi Euroopan neuvoston parlamentaarisen yleiskokouksen Islannin-valtuuskunnan puheenjohtajana.